Egpaar se moordenaars in hofChris en Katrien Jooste Foto: Rekord Noord Regter Lettie Malopa-Sehtosa het Woensdag die vonnisverrigtinge tot 11 Maart uitgestel. Victor Mbuyseni Simango, Solomon Solly Selekane en Collen Peter Molapo is in Desember daaraan skuldig bevind dat hulle die egpaar, albei in hul 60’s, in November 2011 doodgeskiet het toe hulle voorraad by ŉ spaza-winkel in Soshanguve, Gauteng, wou aflaai. Chris is in die maag geskiet terwyl hy op pad terug was na sy bakkie. Katrien is in die bors geskiet toe sy haar aanvallers met pepersproei wou afweer. Sy kon daarin slaag om hul dogter, Belinda, te bel nadat hulle geskiet is. Die egpaar het op pad na die hospitaal aan hul beserings beswyk. Simango, Selekane en Molapo is ook skuldig bevind aan die onwettige besit van vuurwapens en ammunisie. Simango is verder daaraan skuldig bevind dat hy die Joostes 16 dae voor die moord van R500 beroof het. Nkomo Romeo Mathebula, ŉ vierde beskuldigde, word intussen steeds deur die polisie gesoek nadat hy verlede jaar uit die Ga-Rankuwa-landdroshof ontsnap het. Staatsaanklaer Mari Marriot het aangevoer die beskuldigdes se optrede het gewys dat lewe geen betekenis vir hulle het nie. ŉ Brief wat deur die egpaar se dogter, Belinda, geskryf is, is in die hof voorgelees. “My hele lewe en dié van my familie het in ŉ oogwink verander. Een oomblik het ek ŉ ma en ŉ pa gehad en die volgende was hulle weg. Dood. Geskiet. Ons lewe is op ŉ reusemanier geraak. Ons het ŉ reuseverlies gely. Twee mense wat nog baie lewe gehad het om te leef is wreed uit ons lewe weggevat.” Volgens Belinda het haar ouers se dood veral ŉ groot invloed op haar seuntjie gehad aangesien hy by hulle gebly het. Sy persoonlikheid het verander en hy ontvang steeds berading. Belinda se werk het vereis dat sy baie moet reis. Sy moes egter trek wat ŉ negatiewe invloed op haar beroep gehad het. Belinda se oupa kon nie die skok hanteer nie. Hy was ŉ besige boer, maar het in ŉ kort tydjie as invalide gesterf.